钦定古今图书集成/明伦汇编/官常典/第782卷 > 席豫
## 钦定古今图书集成/明伦汇编/官常典/第782卷 > 席豫

按《唐书》本传，“豫字建侯，襄州襄阳人，后周昌州刺史
固七世孙，后徙河南。长安中，举学兼流略、词擅文场
科，擢上第，时年十六，以父丧罢。复举手笔俊拔科中
之，补襄邑尉。奏事阙下，会节愍太子难安乐公主，请
为皇太女，豫曰：‘昔梅福上书讥后族，彼何人哉’！乃上
疏请立皇太子。语深切，人为寒惧。太平公主闻其名”，
将表为谏官。豫耻污彼谒，遁去。俄举贤良方正异等，
为阳翟尉。开元初，观察使荐豫贤，迁监察御史，出为
乐寿令。前令以亲丧解，而豫母病，诉诸朝，改怀州司
仓参军。复举超拔群类科，会母丧去。服除，授大理丞，
迁考功员外郎，进绌清明。为中书舍人，与韩休、许景
先、徐安贞、孙逖名相甲乙。出郑州刺史。韩休辅政，举
代己，入拜吏部侍郎。元宗曰：“卿前日考功，职详事允，
故有今授。”豫典选六年，拔寒远士，多至台阁，当时推知人，号“席公”云。天宝六载，进礼部尚书，累封襄阳县
子。凡四以使者按行江南、江东、淮南、河北。南方俗，死
不葬，暴骨中野，豫教以埋敛，明列科防，俗为之改。豫
清直亡欲，当官不为势权所撼。性谨畏，与子弟属吏
书，不作草字。或曰：“此细事耳，何留虑？”答曰：“细不谨，况
大事邪！”及疾笃，遗令三日敛，敛已即葬，勿久留以黩
公私。赀不足，可卖居宅以终事。卒，年六十九，赠江陵
大都督，谥曰文。帝尝登朝元阁赋诗，群臣属和。帝以
豫诗最工，诏曰：“诗人之冠冕也。”